散花洲晚泊
作者：陳造
朝代：宋

paragraphs: 畧眼毛山夾，枯涸不可留。
風帆劈箭去，遼海吹一漚。
長年面死灰，死爭如赴仇。
一飯六十里，幸泊散花洲。
呼婦具盥櫛，命酒浣驚憂。
我無資身策，老計餬口謀。
勿云朝不坐，叱馭復何求。
奔車非伯夷，覆舟無孔丘。
薄德既謝此，身世付浮休。
亦念三徑具，歸從沮溺遊。
笑說今日快，擊轅爲渠謳。
別留初熟酒，飲處酹陽侯。